अघोषित विद्युत कटौती को लेकर लोगों में आक्रोश
शहर में विगत एक पखवाड़े से चल रही अघोषित विद्युत कटौती को लेकर शहर के विद्युत उपभोक्ताओं में आक्रोश दिख रहा है। परेशान लोगों की सब्र को बुधवार सुबह से ही करीब 3 घंटे की विद्युत कटौती ने तोड़ डाला।
विद्युत कटौती की इस परेशानी को लेकर नगर पालिका परिषद सक्ती के अध्यक्ष श्यामसुन्दर अग्रवाल ने विद्युत विभाग के कार्यपालन यंत्री एचआर मंगेशकर से फोन पर बात कर एक सार्वजनिक बैठक करने को कहा। दोपहर में स्थानीय विश्राम गृह में शहर तथा क्षेत्र के जनप्रतिनिधियों एवं नागरिकों के साथ विद्युत मंडल के अधिकारी की बैठक हुई। बैठक में उपस्थित नागरिकों ने ठंड में विद्युत की खपत कम होने के बाद भी कटौती को अव्यवहारिक बताया। नगर पालिका अध्यक्ष श्यामसुंदर अग्रवाल ने कहा कि सक्ती शहर में पूरे 18 वार्डों में पानी आपूर्ति 164 सबमर्सिबल पम्पों से की जाती है। सुबह-सुबह विद्युत कटौती होने से जहां शहर के लोग पानी को तरसने लगते हैं तो वही लोगों की दिनचर्या भी प्रभावित हो रही है। नगर के उद्योगपति एवं शहर कांग्रेस कमेटी के अध्यक्ष त्रिलोकचंद जायसवाल एवं भाजपा के वरिष्ठ नेता उद्योगपति प्रीतम सिंह गबेल ने कहा कि आज सक्ती शहर में उनके संस्थान के द्वारा सर्वाधिक बिजली बिल पटाया जाता है अौर उनका विद्युत कनेक्शन एचटी ग्रेड का है इसके बावजूद बिना पूर्व सूचना के विद्युत कटौती किए जाने से उन्हें काफी आर्थिक नुकसान हो रहा है।
बैठक के दौरान शहर में विद्युत आपूर्ति व्यवस्था के पूर्व में निर्धारित विभागीय ग्रेड को डिमोशन कर ई ग्रेड में कर दिए जाने पर भी नागरिकों ने नाराजगी व्यक्त करते हुए इसे पूर्व निर्धारित ग्रेड में ही करने की बात कही। शहर के विद्युत विभाग में कन्ट्रोल रूम को भी दुरूस्त करने तथा विद्युत उपभोक्ताओं द्वारा बिजली के संबंध में पूछताछ करने पर विभागीय कर्मचारियों द्वारा संतोषजनक जवाब देने की व्यवस्था बनाने की मांग की । बैठक के बाद उपरोक्त मांगों को लेकर एक हस्ताक्षरयुक्त ज्ञापन कार्यपालन यंत्री को दिया गया। इस मौके पर विद्या सिदार, कन्हैया गोयल, नारायण सिदार, आनन्द अग्रवाल, जगदीश बंसल, महबूब खान, पं.दिगम्बर प्रसाद चौबे, कमल शर्मा, विकास नायक, राहुल अग्रवाल, भगवती प्रसाद तिवारी, राज शर्मा, तिजेन्द्र साण्डे, अमन डालमिया, गोविन्द देवांगन, मनोहर लाल ठारवानी, संजय रामचन्द्र, मनीश कथुरिया, प्रतीक जिंदल सहित काफी संख्या में नागरिक उपस्थित थे ।
अधिकारी ने दिया आश्वासन
कार्यपालन यंत्री एचआर मंगेश्कर ने कहा कि वे 15 दिन पूर्व ही यहां पदस्थ हुए हैं। उन्होंने जन सहयोग से शहर की इस विद्युत आपूर्ति व्यवस्था को बेहतर बनाने की बात कही। वर्तमान में विद्युत उत्पादन में कमी के चलते यह स्थिति उत्पन्न होने की बात कहते हुए उन्होंने जन भावनाओं को उच्चाधिकारियों तक पहुंचाने का आश्वासन भी दिया।
बिजली कटौती
hin_Deva hin_Deva hin_Deva hin_Deva hin_Deva hin_Deva hin_Deva